**Tlačová informácia**

**zo zasadnutia Rady pre vysielanie a retransmisiu, ktoré sa konalo v dňoch 22. a 23. 5. 2018
v sídle Rady pre vysielanie a retransmisiu**

Na dnešnom zasadnutí Rada pre vysielanie a retransmisiu

* **uložila sankciu – pokutu 10 000 eur** vysielateľovi MARKÍZA – SLOVAKIA, spol. s r.o. (programová služba TV DOMA) za porušenie § 20 ods. 3 ZVR (ochrana maloletých - JSO) v súvislosti s vysielaní programu *Tri sestry* dňa 8. 12. 2018 o cca 16: 53 hod., ktorý označil ako nevhodný pre maloletých divákov do 12 rokov napriek tomu, že obsahoval scény zobrazujúce násilia na živých bytostiach, najmä zobrazenie krutého ubližovania alebo krutej násilnej smrti človeka bez pocitov ľútosti, slovnú agresivitu resp. expresívne vyjadrovanie a vulgárne vyjadrovanie, pre ktoré mal byť klasifikovaný ako nevhodný pre maloletých divákov do 15 rokov;
* **uložila sankciu – pokutu 300 eur** vysielateľovi KISS Rádio s.r.o. (programová služba Rádio KISS) za porušenie § 16 ods. 3 písm. o) ZVR v súvislosti s tým, že nedoručil Rade v stanovenej lehote štatistiku o odvysielaných programoch vyhodnocujúcu podiel slovenských hudobných diel za mesiac október 2017;
* **uložila sankciu – upozornenie na porušenie zákona** vysielateľovi RADIO ONE ROCK, s.r.o. (programová služba Radio One Rock) za porušenie § 68 ods. 7 písm. a) ZVR v súvislosti s tým, že dňa 27. 3. 2018 nevyužíval frekvenciu 88,9 MHz Liptovský Mikuláš na účely, na ktoré mu bola pridelená;
* **uložila sankciu – upozornenie na porušenie zákona** vysielateľovi Púchovská kultúra, s.r.o. (programová služba PuTV) za porušenie § 16 ods. 2 písm. c) ZVR, ku ktorému došlo tým, že dňa 3. 11. 2017 odvysielal v programe *Púchovský magazín* príspevok *Mestská polícia slúži ľudom* obsahujúci informácie o viceprimátorovi mesta Púchov Romanovi Hvizdákovi
a príspevok *Deň plný hier a zábavy* obsahujúci informácie o úradujúcom predsedovi Trnavského samosprávneho kraja Jaroslavovi Baškovi, ktoré boli v prospech uvedených kandidátov vo voľbách do orgánov samosprávnych krajov 2017;
* **uložila sankciu – upozornenie na porušenie zákona** vysielateľovi BELNET SNINA, s.r.o. (programová služba INFO Kanál) za porušenie § 16 ods. 3 písm. d) ZVR v súvislosti s tým, že dňa 21. 11. 2017 odvysielal v rozpore s udelenou licenciou záznam zo zasadnutia mestského zastupiteľstva a za porušenie § 16 ods. 3 písm. g) ZVR v súvislosti s tým, že v dňoch 12. 10.
a 21. 11. 2017 neoznačil na obrazovke svoju programovú službu logom;
* **uložila sankciu – upozornenie na porušenie zákona** vysielateľovi BIC Spišská Nová Ves, s.r.o. (programová služba TV Reduta) za porušenie § 16 ods. 3 písm. l) ZVR v súvislosti s tým, že nedodal Rade na jej vyžiadanie súvislý záznam vysielania zo dňa 11. 9. 2017;
* **začala správne konanie** voči vysielateľovi Rozhlas a televízia Slovensko (programová služba Jednotka ) vo veci možného porušenia § 16 ods. 3 písm. b) ZVR (objektívnosť a nestrannosť spravodajských a politicko-publicistických programov, oddeľovanie názorov a komentárov od informácií spravodajského charakteru) v súvislosti s vysielaním programu *O 5 minút 12* dňa
11. 3. 2018;
* **začala správne konanie** voči vysielateľovi MAC TV, s. r. o. (programová služba JOJ) vo veci možného porušenia § 16 ods. 3 písm. b) ZVR (objektívnosť a nestrannosť spravodajských
a politicko-publicistických programov, oddeľovanie názorov a komentárov od informácií spravodajského charakteru) v súvislosti s vysielaním príspevku *Odmena môže priniesť účelové dôkazy* v programe *Krimi* dňa 2. 3. 2018;
* **začala správne konanie** voči vysielateľovi MAC TV, s. r. o. (programová služba JOJ) vo veci možného porušenia § 16 ods. 3 písm. b) ZVR (objektívnosť a nestrannosť spravodajských
a politicko-publicistických programov, oddeľovanie názorov a komentárov od informácií spravodajského charakteru) v súvislosti s vysielaním programu *Šport* dňa 6. 3. 2018;
* **začala správne konanie** voči vysielateľovi MAC TV, s. r. o. (programová služba JOJ) vo veci možného porušenia § 20 ods. 3 ZVR (ochrana maloletých - JSO) v súvislosti s tým, že dňa
28. 2. 2018 o cca 13:37 hod odvysielal program *Policajti v akcii* označený ako nevhodný pre maloletých divákov do 12 rokov;
* **začala správne konanie** voči vysielateľovi MARKÍZA - SLOVAKIA, spol. s r.o. (programová služba TV MARKÍZA) vo veci možného porušenia § 20 ods. 3 ZVR (ochrana maloletých - JSO) v súvislosti s tým, že dňa 28. 2. 2018 o cca 8:47 hod odvysielal program *Zámena manželiek* označený ako nevhodný pre maloletých divákov do 12 rokov;
* **začala správne konanie** vočivysielateľovi Rádio Rebeca, s.r.o. (programová služba Rádio Rebeca) vo veci možného porušenia § 68 ods. 7 písm. a) ZVR v súvislosti s možným nevyužívaním frekvencie 99,8 MHz Liptovský Mikuláš na účely, na ktoré mu bola pridelená;
* **začala správne konanie** voči vysielateľovi MAXMEDIA, s.r.o. (programová služba radio.MAX) vo veci možného porušenia § 16 ods. 3 písm. o) ZVR v súvislosti s tým, že nedoručil Rade v stanovenej lehote štatistiku o odvysielaných programoch vyhodnocujúcu podiel slovenských hudobných a nových slovenských hudobných diel za mesiac marec 2018;
* **začala správne konanie** voči vysielateľovi Rádio WOW s.r.o. (programová služba RADIO WOW) vo veci možného porušenia § 16 ods. 3 písm. o) ZVR v súvislosti s tým, že nedoručil Rade v stanovenej lehote štatistiku o odvysielaných programoch vyhodnocujúcu podiel slovenských hudobných a nových slovenských hudobných diel za mesiac január 2018;
* **uznala za neopodstatnené 9** sťažností resp. ich častí.

Všetky uznesenia prijaté dňa 22. a 23. 5. 2018 budú zverejnené v zápisnici zo zasadnutia na webovej stránke Rady.

Kontakt pre médiá:

Mgr. Lucia Michelčíková, PhD.

hovorkyňa

Rada pre vysielanie a retransmisiu

mobil: +421 918 696 286

tel.: +421 2 20 90 65 03

mail: lucia.michelcikova@rvr.sk